এবেলা. ইন: উৎসবের কাজ সকলকে এক জায়গায় আনা। এবারের কলকাতা আন্তর্জাতিক চলচ্চিত্র উৎসব এই কাজটায় কতটা সফল হতে পারল?
গৌতম ঘোষ: আমরা অল্প সময়ের মধ্যে সংগঠিতভাবে চেষ্টা করেছি। তবে কোনও কাজেই ‘সম্পূর্ণ সফল’ হওয়া বলে তো কিছু হয় না। অর্থাৎ যেটা সবচেয়ে ভাল, সেটা আরও ভাল হতে পারে। চলচ্চিত্র উৎসবের ক্ষেত্রেও সেটা প্রযোজ্য। সারা বিশ্বের বিভিন্ন ভাল ছবি নিয়ে অনেক আলোচনা হয়েছে এ ক’দিন ধরে। পৃথিবীজুড়ে যা যা ভাল ছবি হচ্ছে, তার মধ্যেই কিছু ছবি এখানে দেখানোর চেষ্টাও করেছি আমরা। অনেক ভাল ছবি আবার চেষ্টা করেও আনতে পারিনি। যেসব বিশ্বখ্যাত পরিচালকদের ছবিগুলো তরুণ প্রজন্মের দেখা উচিৎ, তারও কিছু ছিল। এঁদের মধ্যে উল্লেখ্য মিজোগুচি-র কথা। আর সিনেমার উৎসব মানে শুধু তো উৎসব নয়, সঙ্গে বিশ্বের বিভিন্ন জায়গার, বিভিন্ন জাতির, সংস্কৃতির সঙ্গে পরিচিত হওয়া। সেখানকার মানুষের চালচলন, রীতিনীতি, তাঁদের আর্থসামাজিক, রাজনৈতিক অবস্থান সম্পর্কে জানার সুযোগ তৈরি হয় চলচ্চিত্র উৎসবে। এখানেও তার ব্যতিক্রম হয়নি।
 
এবেলা. ইন: এখনকার তরুণ প্রজন্মের একাংশের মধ্যে বিদেশি ছবি নিয়ে বেশ উন্মাদনা রয়েছে, কিন্তু বাংলা ছবি শুনলেই কেমন একটা নাক সিঁটকানো ব্যাপার চলে আসে। বাংলা ছবি ঠিক কোন জায়গায় পিছিয়ে পড়ে বলে আপনার মনে হয় ?
গৌতম ঘোষ: এটা খুবই দুর্ভাগ্যের ব্যাপার যে, এমন দিন দেখতে হচ্ছে। এই সেদিনই এক প্রোডিউসার বলছিলেন, হিন্দি ছবিতে আমরা অনেক বেশি বিনিয়োগ করতে পারি। কারণ এতে লাভের সম্ভাবনা অনেক বেশি। হিন্দি ছবি দেখতে অনেক বেশি সংখ্যক মানুষ হলে আসেন। তুলনায় বাংলা ছবির দর্শকসংখ্যা অনেক কম। বাঙালিরা এখন অনেকে টেলিভিশন দেখেন, তাঁরা আর সিনেমা হলে যান না। আমাদের সেই দিকটা নিয়ে সত্যিই ভাবার প্রয়োজন রয়েছে। আর বিদেশি ছবি সেই হারে খরচা করতে পারে, যাতে তাঁদের ছবিটাও সেই মানের হয়। বাংলায় সেই সুযোগ নেই। আমাদের এখানে বাজেট বেশি হলে টাকা ওঠে না। অনেক ভাল ছবির ক্ষেত্রে দর্শক হলে টানার মতো মার্কেটিং-ও হয় না এখানে। অথচ দক্ষিণ ভারতে মানুষ কিন্তু তাঁদের নিজেদের ভাষার ছবি বেশি দেখেন। আর দেখেন বলেই তাঁদের বাজারটা অনেক বড়, টেকনিক্যালি উন্নত, এবং একটা সিনেমার পিছনে বড় অঙ্কের পয়সা খরচা করতে পারেন। 
 
এবেলা. ইন: সাধারনত যে পরিমাণ দর্শক মেইনস্ট্রিম কমার্শিয়াল ছবি দেখতে হলে আসেন, তার চেয়ে অনেক কম সংখ্যক দর্শক আপনার জাতীয় পুরস্কারপ্রাপ্ত ‘শঙ্খচিল’ দেখতে হলে গিয়েছেন। দোষটা কাকে দেবেন? দর্শককে, নাকি যাঁরা দর্শকদের অভ্যাসটা নির্ধারিত করে দিয়েছেন, তাঁদের ?
গৌতম ঘোষ: দোষ-গুণের বিষয় নয়, চিরকালই এমনটা হয়ে এসেছে। মেইনস্ট্রিম কমার্শিয়াল ছবির কতকগুলো ফর্মুলা থাকে, যেটা দর্শককে বেশি আকৃষ্ট করে। আবার যে ছবিগুলো একটু ভাবনা-চিন্তা করে করা হয়, সেগুলোর দর্শকসংখ্যা তুলনায় কম। ফ্রান্সে যখন কোনও ভাল ছবি হয়, ওই একই সময় সেখানে হলিউডের কোনও ছবি মুক্তি পেলে, তার জনপ্রিয়তাও বেশি হয়। তবে মূল বিষয় হল, নিজের সংস্কৃতিকে বজায় রেখে কীভাবে আন্তর্জাতিকমানের হওয়া যায়, সেই চেষ্টা করে চলা। আমাদের আগের ফিল্মমেকাররা, যেমন ঋত্বিক ঘটক, মৃণাল সেন, সত্যজিৎ রায়— তাঁরা-ও কিন্তু একই চেষ্টা করে গিয়েছেন তাঁদের জীবদ্দশায়।
 
এবেলা. ইন: শেষ হিন্দি ছবি পরিচালনা করেছেন ‘যাত্রা’। ২০০৭-এ। মাঝে ‘কালবেলা’, ‘মনের মানুষ’, ‘শুন্য অঙ্ক’, ‘শঙ্খচিল’। এর পর আবার হিন্দিতে কবে ফিরছেন ?
গৌতম ঘোষ: আমি এর পরের কাজ যেটা করতে চলেছি, সেটা একটা মাল্টি ল্যাঙ্গুয়েজ ছবি— হিন্দি, ইংরেজি এবং পার্টলি ইতালিয়ান। মানে গল্পটাই এমন যে, তিনটে ভাষা থাকবে ছবিতে। তাই এটাকে ঠিক হিন্দি বলা যাবে না। কাজটা খুব তাড়াতাড়ি শুরু করব, এবং এটা একটা ইন্টারন্যাশনাল প্রোডাকশন-এর তরফে করা হবে। এটা একটা বহুভাষিক ছবি হতে চলেছে।

এবেলা. ইন: আজকের দিনে ছবি ইন্টারনেটে পাওয়া কোনও ব্যাপারই নয়। তার জন্য হলে আসতে হয়না। সেই দিক থেকে ভাবলে চলচ্চিত্র উৎসবের প্ল্যাটফর্মটা ভবিষ্যতে কোন জায়গায় গিয়ে দাঁড়াবে ?
গৌতম ঘোষ: প্রযুক্তি সবসময়ই মানুষের দৃষ্টিভঙ্গি বদলে দেয়। প্রযুক্তি যেমন আমাদের সুবিধা করে দিয়েছে, তেমনই অনেক অসুবিধের সম্মুখীনও করেছে। তবে সবাই মিলে বড় পর্দায় ছবি দেখার যে আমেজটা, সেটা ইন্টারনেট থেকে নামানো ছবি ঘরে বসে দেখলে পাওয়া যাবে না। আর শুধু ছবি দেখাই তো নয়, প্রতিটা ছবির আনুষাঙ্গিক যে আলোচনা, বিশ্লেষণ, তার জন্যও চলচ্চিত্র উৎসবের প্রয়োজন রয়েছে। ছবির পরিচালক, অভিনেতা অভিনেত্রীদের সামনে থেকে জানার সুযোগ করে দেয় চলচ্চিত্র উৎসব।